Sag T-282/11

Ciprian-Calin Alionescu

mod

De Europæiske Fællesskabers Personaleudvælgelseskontor (EPSO)

»Personalesag – ansættelse – almindelig udvælgelsesprøve – EPSO’s afgørelse om at forlænge fristen for indgivelse af ansøgninger med seks timer – henvisning til Personaleretten«

Sammendrag af kendelse

Tjenestemænd – søgsmål – søgsmål til prøvelse af en afgørelse truffet af Det Europæiske Personaleudvælgelseskontor (EPSO) i forbindelse med en almindelig udvælgelsesprøve med henblik på ansættelse af tjenestemænd – Personalerettens kompetence

(Art. 270 TEUF; tjenestemandsvedtægten, art. 29-31 og bilag III)

Et søgsmål, som anlægges af en ansøger til en almindelig udvælgelsesprøve med henblik på ansættelse af tjenestemænd i Unionen med det formål at bestride lovligheden af en afgørelse truffet af Det Europæiske Personaleudvælgelseskontor (EPSO) i forbindelse med denne almindelige udvælgelsesprøve, falder ind under anvendelsesområdet for artikel 270 TEUF og henhører følgelig under Personalerettens kompetence. Ansættelsen af tjenestemænd i Unionen reguleres nemlig navnlig af vedtægtens artikel 29-31 og af bilag III hertil. Følgelig er en ansøger til en almindelige udvælgelsesprøve en person, der er omfattet af vedtægten.

(jf. præmis 7-10)

RETTENS KENDELSE (Fjerde Afdeling)

6. september 2011 ( )

»Personalesag – ansættelse – almindelig udvælgelsesprøve – EPSO’s afgørelse om at forlænge fristen for indgivelse af ansøgninger med seks timer – henvisning til Personaleretten«

I sag T-282/11,

Ciprian-Calin Alionescu, Etterbeek (Belgien), ved avocat M. Stănculescu,

sagsøger,

mod

De Europæiske Fællesskabers Personaleudvælgelseskontor (EPSO),

sagsøgt,

angående en påstand om annullation af EPSO’s afgørelse om at forlænge fristen for indgivelse af ansøgninger med seks timer i forbindelse med den almindelige udvælgelsesprøve EPSO/AD/206-207/11 og om anordning af de foranstaltninger, der følger af denne annullation,

har

RETTEN (Fjerde Afdeling)

sammensat af afdelingsformanden, I. Pelikánová (refererende dommer), og dommerne K. Jürimäe og M. van der Woude,

justitssekretær: E. Coulon,

afsagt følgende

Kendelse

1 Ved stævning indgivet den 24. maj 2011 til Rettens Justitskontor har sagsøgeren, Ciprian-Calin Alionescu, anlagt denne sag med påstand om annullation af den af De Europæiske Fællesskabers Personaleudvælgelseskontor (EPSO) trufne afgørelse om at forlænge fristen for indgivelse af ansøgninger med seks timer i forbindelse med den almindelige udvælgelsesprøve EPSO/AD/206-207/11 og om anordning af de foranstaltninger, der følger af denne annullation.

2 I henhold til artikel 8, stk. 2, i bilag I til statutten for Den Europæiske Unions Domstol henviser Retten, når den finder, at en sag henhører under Personalerettens kompetence, sagen til denne.

3 Ifølge artikel 1 i bilag I til statutten for Domstolen udøver Personaleretten i første instans beføjelserne til at træffe afgørelse om tvister mellem Den Europæiske Union og dens ansatte i henhold til artikel 270 TEUF.

4 Artikel 270 TEUF omhandler »alle tvister mellem Unionen og dens ansatte med de begrænsninger og på de betingelser, der er fastsat i vedtægten for Unionens tjenestemænd og de ansættelsesvilkår, der gælder for dens øvrige ansatte«.

5 Artikel 91, stk. 1, i vedtægten for tjenestemænd i Den Europæiske Union (herefter »vedtægten«) præciserer i denne forbindelse, at Den Europæiske Unions Domstol kan afgøre »enhver tvist mellem Unionen og en af de af [vedtægten] omfattede personer om lovligheden af en akt, der går imod denne person.«

6 Det skal derfor efterprøves, om det af sagsøgeren anlagte søgsmål falder inden for anvendelsesområdet for artikel 270 TEUF, som præciseret i vedtægtens artikel 91, stk. 1.

7 I den henseende bemærkes dels, at sagsøgeren med sit søgsmål har anfægtet lovligheden af en afgørelse, som EPSO angiveligt har truffet, og som ifølge sagsøgeren indeholder et klagepunkt imod denne.

8 Dels bemærkes, at den omhandlede afgørelse skulle være blevet truffet i forbindelse med en almindelig udvælgelsesprøve, som sagsøgeren havde tilmeldt sig, med henblik på ansættelse af tjenestemænd i Unionen. Ansættelsen af tjenestemænd i Unionen reguleres navnlig af vedtægtens artikel 29-31 og af bilag III hertil. Følgelig er sagsøgeren i sin egenskab af ansøger til den omhandlede almindelige udvælgelsesprøve en person, der er omfattet af vedtægten.

9 Det følger af ovenstående bemærkninger, at det foreliggende søgsmål falder inden for anvendelsesområdet for artikel 270 TEUF.

10 Søgsmålet henhører følgelig under Personalerettens kompetence, hvorfor det henvises til denne.

På grundlag af disse præmisser

bestemmer

RETTEN (Fjerde Afdeling):

1) Sag T-282/11 henvises til Retten for EU-personalesager.

2) Afgørelsen om sagens omkostninger udsættes.

Således bestemt i Luxembourg den 6. september 2011.

E. Coulon I. Pelikánová